In da Gegnreformation hod Bayern a fiahrende Stejung ghobd und nochn dreißgjäarign Kriag hods Gebiete dazuagwunna und is a Kurfirschdntum woan. 1620 hom de Truppn vo da katholischn Liga unta da Fiahrung vom boarischen Fejdherrn Tilly in da Schlocht am Weißn Berg ba Prag de Protesdandn gschlogn. Oschliaßend hod da Tilly de Pfoiz bsetzd. Ois Dangschee homs an Maximilian I. 1623 zum Kurfiaschdn gmochd und eam 1623 de vo eam bsetzte Obapfoiz ois Kriagsentschädigung gschengd. S absolutisdische Bayern hod im Spanischn und Österreichischn Erbfoigekriag zweng da Großmachtpolitik vum Maximilian II. und seim Buam, am Koarl Albrecht, voriabägehend Österreich bsetzt. 1777 is dann de boarische Linie vo de Wittelsbacha ausgstorm und de Kurpfoiz is zu Bayern kemma. Untam Napoleon hod Bayern zu de Franzosn ghoidn und hod durch die Säkularisation an Haffa Gebiete dazuagwunna; so san zum Beispui Soizburg, Tirol, Vorarlberg und s Innviertl voriabagehend z'Bayern kemma. 1806 is Bayern dann a Kinireich woan. Wei sa se rechdzeitig zum Napoleon gschlogn ghabd hod, hod Bayern dann afm Wiener Kongress 1814 ois Siegamacht an Tei vo de neia Gebiete bhoidn deafa. Dafia, dass's Tirol und de rechtsrheinische Pfoiz hergebn ham miassn, ham de Bayern fränkische Gebiete nei dazuakriagd. Da Kini Ludwig I. hod dann Minga zua Kunst-und Universitätsstodt ausbaut. In da Zeid vo de Märzunruhn hod a dann 1848 zwengs oana Affär mid da Tänzerin Lola Montez abdanka miassn. Sei Nachfoiga Ludwig II. hod se dann dadurch an Nama ois "Märchnkini" gmachd, dass a Neischwanstoa und anderne Schlessa baud hod. 1866 hod Bayern mit de Östareicha zamma an Kriag gecha de Preissn verlorn. 1871 is Bayern dan zum neigrindtn Deitschn Reich kemma, hod oba a poa Sondarechte bhoidn, zum Beischbui ba da Post, da Eisnbo oda ban Miledär.